פיל הלמות

פיליפ ג'רום הלמות ג'וניור (באנגלית: Phillip Jerome Hellmuth Jr.;‏ נולד ב-16 ביולי 1964) הוא שחקן פוקר אמריקאי אשר זכה ב-17 צמידי אליפות העולם בפוקר, יותר מכל שחקן אחר. בשל המזג החם המאפיין אותו הוא מכונה "פרחח הפוקר" (Poker Brat). הלמות נבחר להיכל התהילה של הפוקר ב-2007. ב-1989 זכה הלמות באירוע המרכזי של אליפות העולם בפוקר, והיה לצעיר ביותר שעשה זאת, עד זכייתו של פיטר איסטגייט ב-2008. במהלך השנים זכה בצמידים נוספים בגרסאות שונות של טקסס הולדם, וב-2007 זכה בצמיד ה-11 שלו, ובכך עבר את דויל ברונסון וג'וני צ'אן, שזכו ב-10 צמידים כל אחד. ב-2012 זכה לראשונה בצמיד בטורניר שאיננו טקסס הולדם, כאשר ניצח את בטורניר Seven-Card Razz. באותה השנה זכה באירוע המרכזי באירופה אשר התקיים בקאן שבצרפת. ב-2015 זכה בצמיד ה-14 שלו, כאשר ניצח את אליפות ה-Seven-Card Razz. ב-2018 ניצח בטורניר טקסס הולדם נוסף, עם סך כניסה של 5,000 דולר. ב-2021 זכה בטורניר 2-7 Lowball Draw. ב-2023 הגדיל את פער זכיותיו, כאשר זכה בצמיד ה-17 שלו בטורניר Bounty טקסס הולדם. הלמיות הופיע ב-5 שולחנות גמר במסגרת סבב הפוקר העולמי, מתוכם פעם אחת סיים במקום השני, בטורניר שהתקיים ב-2017. הוא נהג להופיע בתוכניות פוקר רבות, והיה חבר קבוע בתוכנית High Stakes Poker ברשת GSN. ב-2007 נבחר להיכל התהילה של הפוקר. נכון ליולי 2023, הלמות זכה בסך של כ-29.8 מיליון דולר מטורנירי פוקר, כשמתוכם כ-17 מיליון דולר בסבב אליפות העולם. לצד העובדה שהלמות ידוע כאחד שחקני הפוקר הטובים בעולם, הוא גם ידוע לשמצה בתגובותיו להפסדיו, הבאות לידי ביטוי בעיקר בדיבור לא ראוי למתחריו. לאחר שהפסיד יד במהלך טורניר ב-2005, אמר על יריבו כי הוא "כל כך גרוע, שהוא אפילו לא יכול לאיית פוקר". ב-2008 כעס הלמות על שחקן רומני בשם כריסטיאן דרגומיר, על כך ששיחק לטענתו בצורה טיפשית, ביקר את משחקו במשך זמן ארוך ואף קרא לו "אידיוט" מספר פעמים, עד אשר נענש והורחק לסיבוב משחק. במהלך השנים אמר משפטים אשר הפכו למטבעי לשון בעולם הפוקר, כמו "אני יכול להתחמק מכדורים, מותק!" ו"אם מזל לא היה מעורב, הייתי מנצח בכל טורניר". הלמות ידוע בכניסותיו הגרנדיוזיות לאירוע המרכזי של אליפות העולם בפוקר. באליפות העולם ב-2007 תכנן להגיע לתחרות באמצעות מכונית מרוץ, ומלווה ב-11 נערות (אחת לכל צמיד), אך ריסק את המכונית זמן קצר לפני פתיחת האליפות. באליפות העולם ב-2008 הגיע לבוש כחייל, וב-2009 לבוש כאל יווני. בדצמבר 2008 שיחק הלמות באתר האינטרנט אולטימטבט, אשר היה מעורב בניהולו. הוא הרוויח קופה בשווי 5,599 דולרים, על אף שהיד הסופית שלו הייתה פחות טובה מיריבו. יד זו יצרה מחלוקת רבה סביב הלגיטימיות והאמינות של ענף הפוקר באינטרנט, והיה אחד ממספר אירועים שהובילה לחקירה מקיפה של כנגד אולטימטבט על ידי הממשל האמריקאי, וחשיפת בעיות באתר ההימורים. הלמות נולד בוויסקונסין, ולמד שלוש שנים באוניברסיטת ויסקונסין–מדיסון, עד שפרש על מנת לשחק פוקר בצורה מלאה. הוא נשוי לקת'י סנבורן ואבא לשני בנים. בשנת 2009 פרסם הלמות ספר, בו הוא מספר כיצד 20 שחקני פוקר, מהטובים בעולם, נהפכו למקצוענים. מדיה וקבצים בנושא פיל הלמות בוויקישיתוף אתר האינטרנט הרשמי של פיל הלמות (באנגלית) פיל הלמות, ברשת החברתית אקס (טוויטר) פיל הלמות, סרטונים בערוץ היוטיוב פיל הלמות, ברשת החברתית Goodreads פיל הלמות, באתר The Hendon Mob פיל הלמות, באתר Global Poker Index פיל הלמות, באתר אליפות העולם בפוקר Cottrell van Wingerden,‏ Phil Hellmuth Wins Record-Extending 17th World Series of Poker Bracelet, באתר PokerNews,‏ 2 ביולי 2023 (באנגלית) Hellmuth, Enright Inducted Into Poker Hall of Fame, באתר CardPlayer, ‏6 ביולי 2007 (באנגלית) Extra! Extra! Hellmuth Starts Day 6 in the Penalty Box, באתר אליפות העולם בפוקר, ‏13 ביולי 2008 (באנגלית)